Július Chovan

Prof. PhDr. **Julius Chovan**, (* 12. august 1914, Ružomberok – † 17. september 1998, Bratislava) bol slovenský telovýchovný pedagóg a univerzitný pedagóg.

## Životopis
V rokoch 19211925 navštevoval ľudové školy v Trenčíne a Liptovskom Mikuláši, 19251933 študoval na štátnych reálnych gymnáziách v Liptovskom Mikuláši a Trenčíne. Po maturite odišiel študovať do Prahy na Filozofickú fakultu Karlovej univerzity, kde v roku 1938 promoval. V roku 1937 absolvoval jeden semester na Sorbonne. Doktor filozofie (PhDr.) 1941 v odbore filozofia a pedagogika na Filozofickej fakulte Univerzity Komenského. 1958 docent. V rokoch 19381939 bol stredoškolským profesorom na Štátnom reálnom gynmńáziu v Skalici, v roku 1939 pôsobil na gymnáziách v Dolnom Kubíne, Martine a Spišskej Novej Vsi, v rokoch 19391940 bol stredoškolským profesorom na Cvičnom gymnáziu v Bratislave, v rokoch 19401948 bol lektorom na Filozofickej fakulte Univerzity Komenského (vtedy Slovenská univerzita). V roku 1944 sa zúčastnil SNP, v rokoch 19451948 prednosta telovýchovného sektoru Povereníctva školstva v Košiciach a Bratislave, 19471949 bol lektorom na Pedagogickej fakulte Univerzity Komenského, 19491952 pracoval na Ústave pre telesnú výchovu na vysokých školách v Bratislave. V rokoch 19521984 pôsobil ako vysokoškolský učiteľ na Katedre telesnej výchovy Vysokej škole ekonomickej v Bratislave, 19521974 vedúci katedry. V roku 1992 sa stal profesorom pre odbor teória vyučovania telesnej výchovy.

## Dielo
Július Chovan bol jedným z prvých organizátorov telovýchovného hnutia na Slovensku. Bol propagátorom myšlienok sokolského hnutia bratstva, rovnosti a voľnosti. Spolu so svojim starším bratom Vladimírom Chovanom patrili medzi významných členov a podporovateľov Sokola v Trenčíne. Bol aktívnym športovcom (športová gymnastika, atletika, volejbal, korolezectvo) a neskôr trénerom (atletika, basketbal, ľadový hokej). V rokoch 19381945 pôsobil v odboji proti fašizmu a v SNP. Zakladal partizánske skupiny v oblasti Martina, Liptovského Mikuláša a Banskej Bystrice, pracoval priamo v ilegálnom vojenskom vedení SNP, spolu s Gabrielom Rapošom pripravoval rozhlasové vysielanie Slobodného slovenského vysielača, z vysokoškolákov vytvoril dobrovoľnícku vojenskú jednotku – vysokoškolský strážny oddiel, ktorý bol počas SNP štábnou rotou veliteľstva 1. československej armády na Slovensku.

Jeho rozsiahla vedecká a teoretická práca v oblasti telovýchovy a športu ho priviedla aj k štúdiu diela Ivana Branislava Zocha, spoluzakladateľa Sokola na Slovensku, ktorého právom slovenská historiografia zaraďuje medzi najvýznamnejších slovenských vedcov a pedagógov v 2. polovici 19. storočia a začiatku 20. storočia. Július Chovan sa podrobne zaoberal výskumom života a diela I. B. Zocha. Bol prvým, ktorý systematicky spracoval a zhodnotil jeho dielo.

Po skončení druhej svetovej vojny sa aktívne zapojil do organizovania telesnej výchovy v obnovenej Československej republike. V časoch komunistickej totality bol Július Chovan z politických dôvodov zbavený funkcií a politicky prenasledovaný. Výnimkou bolo len krátke obdobie politického odmäku prerušeného inváziou vojsk Varšavskej zmluvy. Po Nežnej revolúcii sa opäť zapojil do spoločenského života. Vydal viacero prác s reminiscenciami na SNP, úlohe študentov zapojených do povstania a verných demokracii a slobode. Podieľal sa na obnovení hnutia Sokola v novej demokratickej spoločnosti.

## Knihy, učebnice (výber)
* CHOVAN, Július. *Boj slovenských vysokoškolákov v národnom povstaní*. Bratislava: Sväz bojujúcich vysokoškolákov, 1945.
* CHOVAN, Július. *Vysokoškolský strážny oddiel*. Bratislava: Vysoká škola ekonomická, 1969.
* CHOVAN, Július. *Názvoslovie telesných cvičení a ich triedenie*. Bratislava: SPN, 1972.
* CHOVAN, Július. *Dr. Ivan Branislav Zoch k 50. výročiu smrti*. [1. vyd.]. Bratislava: Slovenské pedagogické nakladateľstvo, 1971.
* CHOVAN, Julius. *Encyklopedista z Jasenovej: život Dr.Ivana Branislava Zocha*. Fotogr.Z Archivu Aut. Bratislava: Tatran, 1987. Korene, zv.23.
* *Dr. Ivan Branislav Zoch: Personálna bibliografia*. [1. vyd.]. Bratislava: Vysoká škola ekonomická, 1972.
* CHOVAN, Július. *Ivan Branislav Zoch 18431921*. Martin: Matica slov., 1993. Metodika a propagácia. Fotosúbory. ISBN 80-7090-257-4.
* ZMETÁK, Igor, Ľubica DRŽKOVÁ, Július CHOVAN, Vladimír CHOVAN, Jela CHOVANOVÁ-SOVOVÁ, Peter MALÍK a Miroslava RYBÁRIKOVÁ. *Sokol Trenčín 100 rokov*. (Trenčín: Jednota SOKOL Trenčín), 2019. ISBN 978-80-570-1162-0.

## Ocenenia (výber)
* 1945 – Rad SNP I. triedy
* 1945 – Československý válečný kríž
* 1945 – Za zásluhy
* 1945 – Za chrabrosť
* 1964 – Pamätná medaila SNP
* 1968 – Medaila Dr. M. Tyrša

## Referencie

## Externé odkazy
* Zoznam diel Júliusa Chovana v súbornom katalógu Slovenskej národnej knižnice

Kategória:Slovenskí univerzitní profesori
Kategória:Slovenskí stredoškolskí pedagógovia
Kategória:Vyučujúci na Filozofickej fakulte Univerzity Komenského v Bratislave
Kategória:Vyučujúci na Pedagogickej fakulte Univerzity Komenského v Trnave
Kategória:Vyučujúci na Ekonomickej univerzite v Bratislave
Kategória:Osobnosti SNP
Kategória:Absolventi Filozofickej fakulty Karlovej univerzity
Kategória:Osobnosti z Ružomberka